Шэч лъэпкъ зыми къытрыремыхьэ!
ХьэтIохъущокъуэм и хадэм апхуэдиз гулъытэ къызэрылъысыр ди гуапэ хъунут, цIыхуIэ еIусауэ умыщIэну щIыри щIыуэпсри зыгъэдахэ парк телъыджэм теухуауэ тщIэ мащIэм зыгуэр къыхэхъуэу щытамэ.
Ди жагъуэ зэрыхъущи, иужьрейуэ утыку кърахьа тхыгъэхэм апхуэдэ гугъэ уагъэщIыркъым, паркым и тхыдэм зрагъэубгъуну хьэмэрэ ар нэхъ гукъинэж ящIыну мурад яIэу тхакIуэхэм ядэплъагъуркъым. Гу лъумытэнкIэ Iэмал иIэкъым Котляров зэщхьэгъусэхэми, Жырыгъу Р., Лубан О. сыми я IэдакъэщIэкIхэр зыгуэрым и унафэкIэ дунейм къызэрытехьэм. Сыт а унафэм и гукъыдэжыр жыпIэмэ, псоми фIыуэ ялъагъу паркым тхыдэм кърита «ХьэтIохъущокъуэм и хадэ» цIэр фIагъэкIуэдынырщ. ХэкIыпIэу къагъуэтари тхыдэ лэжьыгъэ нэмыщIысахэр, псалъэм папщIэ, Абрамов Я. XIX лIэщIыгъуэм хадэр дэхуэхауэ щIыщыта щхьэусыгъуэу къихьхэр е архив тхыгъэхэу шэч къызытумыхьэу щымытхэр къагъэсэбэпкIэрэ, цIыхубэр ягъэщхьэрыуэнырщ.
«Кабардино-Балкарская правда», «МК в Кабардино-Балкарии» газетхэм я щIэджыкIакIуэ куэд паркым теухуауэ иужьрейуэ утыку кърахьа лэжьыгъэхэмкIэ зэрымыарэзым къыхэкIыу, «ХьэтIохъущокъуэм и хадэ» фIэщыгъэм щIэту кавказыдж цIэрыIуэ, тхыдэ щIэныгъэхэм я доктор, профессор Думэн Хьэсэн 1991 гъэм къытрыригъэдза лэжьыгъэр щIэрыщIэу хэIущIыIу щIын хуейуэ къызолъытэ. Архив тхыгъэхэр зи тегъэщIапIэ щIэныгъэ лэжьыгъэм къеджэмэ, хадэм и цIэми, абы и къекIуэкIыкIами цIыхухэм шэч къытрамыхьэжыну си гугъэщ.
Шэч зыхэмылъыжращи, ХьэтIохъущокъуэм и хадэм и тхыдэм дяпэкIэ елэжьыпхъэр тхыдэджхэмрэ къэкIыгъэ IуэхухэмкIэ щIэныгъэ зиIэхэмрэщ. IэщIагъэлI къэс езыр и IэнатIэ пэрытыжмэ, нэхъыфIщ, ар жылагъуэ Iуэхууи щIэныгъэ Iуэхууи щрырет.
КЪАЛМЫКЪ Жылэбий,
тхыдэ щIэныгъэхэм я кандидат,
КъБР-м и Адыгэ зэгухьэныгъэхэм я лэжьыгъэр
ЗэзыгъэуIу Советым и унафэщI.
